पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. सात नगर निगमों में चुनाव के लिए रविवार को वोटिंग खत्म हो गई। कुछ जगहों पर छिटपुट घटनाओं को छोड़कर मतदान प्रक्रिया शांतिपूर्ण रही। मतदान प्रतिशत में यमुनानगर टॉपर रहा जबकि पंचकूला सबसे पीछे। ओवरआल 68.61 प्रतिशत मतदान हुआ। मतगणना 4 जून को होगी। उसी दिन नतीजे भी आ जाएंगे।
करनाल नगर निगम के वार्ड नंबर पांच में फूसगढ़ के रहने वाले शेर सिंह (30) की संदिग्ध परिस्थितियों में मौत हो गई। गुस्साए लोगों ने शव को राजकीय प्राथमिक पाठशाला के बूथ नंबर नौ व दस के बाहर रखकर हंगामा कर दिया। हत्या का आरोप लगाकर लोग मतदान रुकवाने पर अड़ गए। यह स्थिति करीब एक घंटा तक बनी रही। हालांकि इस दौरान मतदान जारी रहा।
पुलिस व प्रशासन के आला-अफसरों ने लोगों का शांत कर दिया। पानीपत के वार्ड-१५ में किशनपुरा मतदान केंद्र पर फर्जी वोटिंग के आरोप में दो प्रत्याशियों के समर्थक आपस में भिड़ गए। सुरक्षाबलों ने विवाद को निपटाकर वोटिंग को सुचारू रूप से चलने दिया। पानीपत में ही हुई एक अन्य घटना में वार्ड-७ के एक बूथ पर उम्मीदवार सुरेश वर्मा के २७ समर्थक दोपहर में ब्रेड खाने के बाद बीमार हो गए। फूड प्वॉयजनिंग की आशंका में इन्हें सिविल अस्पताल में भर्ती कराया गया है।
अम्बाला में वार्ड नंबर नौ के प्रत्याशी हिम्मत सिंह और सिटी विधायक के पीए नरेश सहगल के बीच विवाद हो गया। पुलिस ने मौके पर पहुंचकर मामला शांत कराया। इसी तरह से यमुनानगर में भी बाड़ीमाजरा में कुछ विवाद हुआ। पंचकूला में मतदान प्रक्रिया में समस्या उत्पन्न करने का इरादा रखने की आशंका में 9 लोगों को हिरासत में लिया गया।
सुबह आठ बजे 11 बजे तक यमुनानगर में करीब 26 फीसदी मतदान हो चुका था, जबकि अम्बाला में 14.65 फीसदी वोट पड़े। शाम सवा छह बजे तक यमुनानगर सबसे आगे निकल गया। हालांकि मतदान का समय सुबह आठ से शाम 5 बजे तक था लेकिन बूथों पर मतदाताओं की जबरदस्त भीड़ की वजह से मतदान शाम सात बजे तक चलता रहा। गर्मी के मौसम के कारण ज्यादातर वोटर शाम को घरों से निकले।
पानीपत के दो गांवों ने किया बहिष्कार
पानीपत के तीन गांवों (निजामपुर और शिमला मुलाना) में मतदाताओं ने चुनाव प्रक्रिया में भाग नहीं लिया। यहां के लोग चाहते हैं कि उनके गांवों को नगर निगम के अधिकार क्षेत्र से बाहर रखा जाए। इसे पंचायत के ही अधीन रखा जाए।
(आगे तस्वीरों में देखें किस तरह दिखा लोगों का जज्बा)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn